มหานครนาโปลี

มหานครนาโปลี (อิตาลี: città metropolitana di Napoli) เป็นเขตการปกครองระดับมหานคร เทียบเท่าจังหวัดหนึ่ง ตั้งอยู่ในแคว้นคัมปาเนียทางตอนใต้ของประเทศอิตาลี โดยมีนครนาโปลีเป็นศูนย์กลาง เขตการปกครองนี้ถูกจัดตั้งขึ้นเมื่อวันที่ 1 มกราคม 2015 และประกอบด้วยเทศบาล 92 แห่ง มหานครแห่งนี้ถูกกำหนดขึ้นครั้งแรกโดยการปฏิรูปหน่วยงานท้องถิ่น (กฎหมายเลขที่ 142/1990) และได้รับการสถาปนาขึ้นตามกฎหมายเลขที่ 56/2014 ส่งผลให้เข้ามาแทนที่จังหวัดเนเปิลส์เดิมในปี 2015 ทั้งนี้ ด้วยจำนวนประชากร 2.9 ล้านคนในปี 2026 ทำให้ที่นี่เป็นมหานครที่มีประชากรมากที่สุดเป็นอันดับสามของประเทศ รองจากมหานครกรุงโรมและมหานครมิลาน มหานครเนเปิลส์มีผู้บริหารสูงสุดคือ "นายกมหานคร" (sindaco metropolitano) และบริหารงานโดย "สภามหานคร" (consiglio metropolitano) ภูมิศาสตร์ มหานครนาโปลีมีขนาดพื้นที่ใหญ่เป็นอันดับที่ 96 จากทั้งหมด 110 จังหวัดและมหานครของอิตาลี โดยมีพื้นที่ 1,178.93 ตร.กม. ซึ่งรวมพื้นที่ที่เป็นเกาะแก่งด้วยแล้ว แต่ก็ยังคงมีขนาดเล็กกว่าเฉพาะเขตเทศบาลกรุงโรมเพียงแห่งเดียว (ซึ่งมีพื้นที่ 1,287.36 ตร.กม.) อย่างไรก็ตาม มหานครนาโปลีกลับเป็นมหานครที่มีประชากรมากที่สุดเป็นอันดับสามของอิตาลี ส่งผลให้ที่นี่กลายเป็นหนึ่งในพื้นที่ที่มีประชากรหนาแน่นที่สุดในทวีปยุโรป นอกจากนี้ภายในเขตมหานครยังเป็นที่ตั้งของเทศบาลคาซาวาโตเร (Casavatore) ซึ่งเป็นเทศบาลที่มีความหนาแน่นประชากรสูงสุดในประเทศอิตาลี (12,000 คน/ตร.กม.) และแม้ว่ามหานครนาโปลีมีประชากรอาศัยอยู่รวมกันมากกว่าครึ่งหนึ่งของประชากรทั้งหมดในแคว้นคัมปาเนีย แต่กลับมีพื้นที่คิดเป็นเพียงร้อยละ 8.6 ขออาณาเขตทั้งหมดของแคว้น (ซึ่งมีพื้นที่รวม 13,590 ตร.กม.) สิ่งนี้ทำให้เกิดความไม่สมดุลอย่างมากทั้งในเชิงประชากรศาสตร์และเชิงพื้นที่เมื่อเปรียบเทียบกับอีกสี่จังหวัดที่เหลือในแคว้นคัมปาเนีย อ้างอิง